ବେଦୀକା ଲଣ୍ଡନରେ ପାଠ ପଢ଼ା ଶେଷ କରିବା ପରେ ‌କିଶୋର ନମିତା କପୁର‌ଙ୍କ ବିଦ୍ୟାଳୟରେ ଯୋଗ ଦେଇଥିଲେ । ସେଠାରେ ସେ ନୃତ୍ୟ ସ‌ହ ଅଭିନୟ ଶିଖିଥିଲେ ଏବଂ ମଡେଲିଂ କରିବା ଆରମ୍ଭ କରିଦେଇଥିଲେ । ମଡେଲିଂ କରିବା ସ‌ହ କିଛି ଆକର୍ଶଣୀୟ ବିଜ୍ଞାପନରେ ମଧ୍ୟ ବେଦୀକାଙ୍କୁ ସୁଯୋଗ ମିଳିଥିଲା । ଏହି ସବୁ ବିଜ୍ଞାପନ କରିବା ଭିତରେ ବେଦୀକା ତାମିଲ କଥାଚିତ୍ର ଅଭିନେତା ସୂର୍ଯ୍ୟଙ୍କ ସ‌ହ ମଧ୍ୟ ଏକ ବିସ୍କୁଟ କମ୍ପାନୀର ବିଜ୍ଞାପନରେ କାମ କରିଥିଲେ । ଏଥି ସ‌ହିତ ସେ ମଧ୍ୟ କିଛି ଆଲବମ୍ ଭିଡ଼ିଓରେ ଅଭିନୟ କରିଥିଲେ । 

୨୦୦୫ରେ ମସିହାରେ ସେ ନିର୍ଦ୍ଦେଶକ ତ‌ଥା ନାୟକ ‌ଅର୍ଜୁନ‌ଙ୍କଦ୍ୱାରା ଏକ ତାମିଲ ଚଳଚ୍ଚିତ୍ରରେ ନାୟିକା ରୂପେ ସ୍ଥାନ ପାଇଥିଲେ । ୧୭ ଫେବୃଆରୀ ୨୦୦୬ରେ ମୁକ୍ତିଲାଭ କରିଥିବା ଏହି ଚଳଚ୍ଚିତ୍ରଟିର ନାମ ହେଇଛି ‌ମଦ୍ରାସୀ‌, ଯେଉଁଥିରେ ଅର୍ଜୁନ ନିଜେ ନାୟକ ଥିବା ବେଳେ ଜଗପତି ବାବୁ ମଧ୍ୟ ଅଭିନୟ କରଥିଲେ । ଏହି ଚଳଚ୍ଚିତ୍ରଟି ବିଶେଷ ସଫଳତା ସାଉଁଟି ପାରି ନ ଥିଲା । ଅର୍ଜୁନଙ୍କର ଆଗରେ ବେଦୀକା ଦର୍ଶକଙ୍କ ନ‌ଜରରେ ଅଣଦେଖା ହୋଇଗଲା ପରି ଲାଗିଲା । ବେଦୀକାଙ୍କର ଅଭିନୟ ପର୍ଯ୍ୟାପ୍ତ ନ ଥିଲା ବୋଲି ସମୀକ୍ଷକମାନେ ମତ ଦେଲେ । 

ମଦ୍ରାସୀ ମୁକ୍ତିଲାଭ କରିବା ପରେ ବେଦୀକା ୧୯୭୫ ମସିହାର ଏକ ହିନ୍ଦୀ ଚଳଚ୍ଚିତ୍ର ‌ଜୟ ସନ୍ତୋଷୀ ମା"ର ପୁନଃନିର୍ମାଣରେ ଯୋଗ ଦେଇଥିଲେ, ମାତ୍ର ଏହି ଚଳଚ୍ଚିତ୍ରଟି ନିର୍ମାଣ ହୋଇ ନ ଥିଲା । ତେଣୁ ବେଦୀକା ଦକ୍ଷିଣ ଭାରତର ଚଳଚ୍ଚିତ୍ରମାନଙ୍କରେ ଅଭିନୟ ଜାରି ରଖିଲେ । 

ପରବର୍ଷ ବେଦୀକା ଅନ୍ୟ ଏକ ତାମିଲ ଚଳଚ୍ଚିତ୍ର ‌ମୁନୀ‌ରେ ଅଭିନୟ କଲେ । ଏହି ଚଳଚ୍ଚିତ୍ରଟି ଭୂତ କାହାଣୀ ଉପରେ ଆଧାରିତ । ଏହି ଚଳଚ୍ଚିତ୍ରରେ ରାଘବ ନିର୍ଦ୍ଦେଶକ ଏବଂ ନାୟକ ସାଜିଥିଲେ । ଏହି ଚଳଚ୍ଚିତ୍ରଟି ହାରାହାରୀ ଭଲ ବ୍ୟବସାୟ କରିଥିଲା, ମାତ୍ର ଏଥିରେ ମଧ୍ୟ ବେଦୀକାଙ୍କର ଅଭିନୟ ବେଶି ନଥିଲା । ସେହି ବର୍ଷ ବେଦୀକା ତେଲୁଗୁ କଥାଚିତ୍ର ଜଗତରେ ଅଭିନୟ କରିବାର ସୁଯୋଗ ପାଇଲେ । ନାୟକ ନନ୍ଦମୁରୀ କଲ୍ୟାଣ ରାମଙ୍କ ସ‌ହ ତାମିଲ ଚଳଚ୍ଚିତ୍ର ‌ଶିବକାସୀ‌ର ତେଲୁଗୁ ସଂସ୍କାରଣରେ ସୁଯୋଗ ମିଳିଲା ବେଦୀକାଙ୍କୁ । ସେଥିରେ ମଧ୍ୟ ତାଙ୍କ ଅଭିନୟଙ୍କୁ ସମୀକ୍ଷଣମାନେ ଅପେକ୍ଷାକୃତ ବୋଲି ମତ ଦେଲେ ।

ଏହା ପରେ ୨୦୦୮ରେ ତାଙ୍କର ପ୍ରଥମ ମୁକ୍ତିଲାଭ କରିଥିବା ଚଳଚ୍ଚିତ୍ର ହେଉଛି ଏକ ତାମିଲ ଚଳଚ୍ଚିତ୍ର ‌କାଲାଇ‌, ଯାହାକି ବ୍ୟବସାୟିକ ବିଫଳତା ଭୋଗିବା ସ‌ହ ବିପରୀତମୁଖି ମନ୍ତବ୍ୟ ପାଇଥିଲା । ଏହି ଚଳଚ୍ଚିତ୍ରଟି ତା'ର ଏକ ଆଇଟମ୍ ଗୀତ ‌କୁଟ୍ଟି ପିସାସେ‌ ପାଇଁ ସଭିଙ୍କ ନ‌ଜରକୁ ଆସିଥିଲା ଏବଂ ଏଥିରେ ବେଦୀକାଙ୍କର ନୃତ୍ୟ ଶୈଳୀଙ୍କୁ ମଧ୍ୟ ଦର୍ଶକ ପସନ୍ଦ କରିଥିଲେ । ସେହି ବର୍ଷ ମୁକ୍ତିଲାଭ କରିଥିବା ୨ୟ ତାମିଲ କଥାଚିତ୍ର ହେଉଛି ‌ଶକ୍କରକାଟି‌, ଯାହାକି ସମୀକ୍ଷକଙ୍କଦ୍ୱାରା ଅନେକ ବୀପରୀତ ମନ୍ତବ୍ୟ ପାଇବା ସ‌ହ ବ୍ୟବସାୟିକ ବିଫଳତା ଭୋଗିଥିଲା । ଏହି ଚଳଚ୍ଚିତ୍ରରେ ନାୟକ ‌ସାନ୍ତନୁ ଭାଗ୍ୟରାଜ‌ ପ୍ରଥମ କରି ଅଭିନୟ ଆରମ୍ଭ କରଥିଲେ ଏବଂ ଏହି ଚଳଚ୍ଚିତ୍ରଟିର ସଂଗୀତ ନିର୍ଦ୍ଦେଶନ ଦେଇଥିଲେ ଏ. ଆର୍. ରହମାନ । ମାତ୍ର ଏହି ଚଳଚ୍ଚିତ୍ରରେ ବେଦୀକାଙ୍କର ଅଭିନୟକୁ ସମସ୍ତେ ପସନ୍ଦ କରିଥିଲେ । 

ସେହି ୨୦୦୮ରେ ବେଦୀକା କନ୍ନଡ଼ ଚଳଚ୍ଚିତ୍ରରେ ପ୍ରଥମ କରି ଅଭିନୟ ଆରମ୍ଭ କେଲ । ସେ ନାୟକ ଗଣେଶଙ୍କ ସ‌ହ ନାୟିକା ହୋଇଥିଲେ କନ୍ନଡ଼ ଚଳଚ୍ଚିତ୍ର ‌ସଙ୍ଗମ‌ରେ । ଏହି ଚଳଚ୍ଚିତ୍ରରେ ତାଙ୍କର ଅଭିନୟକୁ ସମସ୍ତେ ପ୍ରଶଂସା କରିବା ସ‌ହ ଭଲ ଭଲ ମନ୍ତବ୍ୟ ଦେଇଥିଲେ । ଏହି ଚଳଚ୍ଚିତ୍ରଟି ୫୦ଦିନ ଧରି ଚାଲିବା ସ‌ହ ଭଲ ବ୍ୟବସାୟ କରିଥିଲା ।

ପରେ ପରେ ୨୦୦୯ରେ ବେଦୀକା ଜଣେ ଆକାଶବାଣୀର ଉପସ୍ଥାପିକା ଅଞ୍ଜଳି ଭୂମିକାରେ ଏକ ତାମିଲ କଥାଚିତ୍ର ‌ମଲାଇ ମଲାଇ‌ରେ ‌ଏ. ଭେଙ୍କଟେଶଙ୍କ‌ ସ‌ହ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳତା ପାଇଥିଲା । ଏହି ଚଳଚ୍ଚିତ୍ରରେ ବେଦୀକାଙ୍କର ଅଭିନୟ ସମୀକ୍ଷକମାନଙ୍କୁ ମଧ୍ୟ ପସନ୍ଦ ଆସିଥିଲା । ସେହି ବର୍ଷ ସେ ଅନ୍ୟ ଏକ ତେଲୁଗୁ ଚଳଚ୍ଚିତ୍ର ‌ବାନମ୍‌ରେ ଅଭିନୟ କଲେ । ତାଙ୍କର ଏହି ଚଳଚ୍ଚିତ୍ରରେ ଅଭିନୟ ସଭିଙ୍କୁ ପସନ୍ଦ ଆସିବା ସ‌ହ ଚଳଚ୍ଚିତ୍ରଟି ବ୍ୟବସାୟିକ ସଫଳତା ପାଇଥିଲା । ଏବଂ ଦର୍ଶକ ଉଭୟ ନାୟକ ନାୟିକାଙ୍କ ଯୋଡ଼ିକୁ ବ‌ହୁତ ପସନ୍ଦ କରିଥିଲେ । 
‌ବାନମ୍‌ ଚଳଚ୍ଚିତ୍ରର ମୁକ୍ତିଲାଭ ପରେ ବେଦୀକା କିଛିଦିନ ବିଶ୍ରାମ ନେଲେ ଏବଂ କୌଣସି ଚଳଚ୍ଚିତ୍ର ପାଇଁ ଚୁକ୍ତି କଲେ ନାହିଁ । ଏହା ପରେ ସେ ତାମିଲ ଅଭିନେତା ‌କାର୍ତ୍ଥୀ‌ଙ୍କ ସ‌ହ ‌ଏୟାରଟେଲ‌ କମ୍ପାନୀର ଏକ ବିଜ୍ଞାପନରେ ଅଭିନୟ କରିଥିଲେ । ସେଥିପାଇଁ ତାଙ୍କର ୨୦୧୦ରେ କୌଣସି ଚଳଚ୍ଚିତ୍ର ମୁକ୍ତିଲାଭ କରି ନ ଥିଲା । ପରେ ୨୦୧୧ରେ ତାଙ୍କର ମାତ୍ର ଗୋଟିଏ ତେଲୁଗୁ କଥାଚିତ୍ର ‌ଦଗ୍ଗାରଙ୍ଗା ଦୋରାମଙ୍ଗା‌ ମୁକ୍ତିଲାଭ କରିଥିଲା । ଅଗଷ୍ଟ ୨୦୧୧ରେ ମୁକ୍ତିଲାଭ କରିଥିବା ଏହି ଚଳଚ୍ଚିତ୍ରର ନାୟକ ଥିଲେ ‌ସୁମନ୍ତ‌ ଯାହା ଆଶାନୁରୂପ ସଫଳତା ପାଇଥିଲା । 

ଏହା ପରେ ବେଦୀକାଙ୍କୁ ଜାତୀୟ ପୁରସ୍କାର ପ୍ରାପ୍ତ ନିର୍ଦ୍ଦେଶକ ‌ବାଲା‌ ତାଙ୍କର ଐତିହାସିକ ଚଳଚ୍ଚିତ୍ର ‌ପରଦେଶୀ‌ ପାଇଁ ଚୁକ୍ତି କରାଇଥିଲେ । ୨୦୧୩ରେ ମୁକ୍ତିଲାଭ କରିଥିବା ଏହି ଚଳଚ୍ଚିତ୍ର ପାଇଁ ବେଦୀକା ୨୦୧୨ରେ ମଧ୍ୟ କୌଣସି ଚଳଚ୍ଚିତ୍ରରେ ଅଭିନୟ କରିଥିଲେ ।

ଅଭିନୟ ଜୀବନ
୨୦୦୫-୨୦୧୨
୨୦୧୩ ପରେ ପରେ
ପ୍ରାରମ୍ଭିକ ଜୀବନ ଏବଂ ପରିବାର